Sakeliga vergader met minister oor regulasies(Foto: Henk Kruger/ANA) Die organisasie Sakeliga vergader vroegoggend al met die minister van handel en nywerheid, Ebrahim Patel, oor die verslapping van afsonderingsregulasies. Pres. Cyril Ramaphosa het Donderdagaand aangekondig die streng maatreëls wat tot dusver tydens die staat van landwye afsondering geheers het, word van 1 Mei geleidelik verminder. Die president het gesê belangegroepe sal ook ŉ kans gegun word om hul insette oor die proses te gee. Suid-Afrika skuif volgende week na vlak 4 van die vyf sogenaamde koronavirusvlakke, wat beteken sommige aktiwiteite word toegelaat, hoewel uiters streng voorsorgmaatreëls om die oordrag van Covid-19 te beperk steeds sal geld. Sakeliga het verlede week ŉ ultimatum aan Patel gestel oor die departement se beweerde onwettige, skadelike en arbitrêre inmenging met kosproduksie. Die organisasie sê hoewel dit gepas is vir Ramaphosa om aan te kondig dat daar gesprekke oor die regulatoriese veranderinge gaan wees, dring Sakeliga ook daarop aan dat gesprek gevoer word oor die inperkingsraamwerk self. Ebrahim Patel. (Foto: Twitter) Sakeliga sê dit is problematies dat Ramaphosa se raamwerk steeds die posisie handhaaf dat alles outomaties verbode is, tensy die regering dit toelaat. In hierdie situasie word kernaspekte van konstitusionaliteit nie eerbiedig nie – soos die oppergesag van die reg en die skeiding van magte. Dit maak van die regering die sentrale besluitnemer vir alle ekonomiese aktiwiteite – ŉ haas onmoontlike taak. Die organisasie vergader om 10:00 met Patel. Sakeliga sal dan aanvoer dat die onderskeid tussen noodsaaklike en nienoodsaaklike dienste in die ekonomie arbitrêr, onbepaalbaar en skadelik is – veral omdat daar beter alternatiewe bestaan. “Ons sal aan die regering voorstel dat baie meer bereik kan word deur duidelik riskante aktiwiteite en gedrag te identifiseer en veiligheidsvereistes daar te stel – sonder om sekere ekonomiese sektore of die produkte wat vervaardig, verkoop en versprei mag word, te beperk,” sê Piet le Roux, uitvoerende hoof van Sakeliga. Ander kwessies wat geopper gaan word, sluit in: “Ons word bemoedig deur min. Patel se uiteindelike reaksie en bereidwilligheid om met ons te vergader. Gegewe die ekonomiese krisis wat ons in die gesig staar, is oplossings dringend nodig. Hoewel ons litigasie sou wou vermy, indien moontlik, sou ŉ ontoereikende uitslag in hierdie vergadering dit noodsaak,” sê Le Roux.